**JEDNAČENJE KONSONANATA PO MJESTU TVORBE**

Jednačenjem konsonanata po mjestu tvorbe dolazi do promjena u dvjema kategorijama:

* Konsonanti **s** i **z** u položaju ispred prednjonepčanih konsonanata alterniraju sa **š** i **ž**.
* Sonant n ispred konsonanta b pod određenim uslovima alternira sa m.

1) Jednačenje **s, z** > **š, ž** pred prednjonepčanim konsonantima vrši se:

1. na granici između prefiksa i osnove:

iščupati (< isčupati < iz-čupati),

rašćerati (< rasćerati < razćerati),

iždžikljati (< izdžikljati),

šćućuriti (< s-ćućuriti),

iščeznuti (< isčeznuti < izčeznuti) i sl.;

1. na granici između osnove i nastavaka / sufiksa:

pažljiv (< paz-ljiv),

nošnja (< nos-nja),

vožnja (< voz-nja),

pašče (< pas-če),

grožđe (< grozđe),

lišće (< lisće),

mašću (< masću),

mišlju (< mislju) i sl.

Jednačenje **s, z** > **š, ž** ne vrši se:

a) ako se konsonanti **s** i **z** nađu na kraju prefiksa u riječima čija osnova počinje prednjonepčanim sonantima **lj** i **nj**:

sljuštiti,

sljubiti,

izljubiti,

razljutiti,

raznjihati i sl.;

b) ako se konsonanti s i z nađu ispred lj i nj koji su nastali kao produkt jotovanja:

posljednji,

sljedeći,

sljepoća,

sljepački,

snjegovit,

bijesnjeti i sl.

2) U prostim riječima i izvedenicama sonant **n** ispred konsonanta **b** alternira sa **m**:

zelembać (zelen + bać –  zelenbać – zelembać),

stambeni (stan+ beni –  stanbeni – stambeni),

prehrambeni,

odbrambeni i sl.

Ukoliko se konsonant n nađe ispred b ili kojega drugog usnenoga konsonanta na kraju prvoga dijela izvedenica i složenica, jednačenje se ne vrši:

vanbračni,

vanbrodski,

izvanpartijski,

čukunbaba;

jedanput,

odjedanput,

stranputica.

3) Jednačenje suglasnika po mestu tvorbe i druge glasovne promjene

Često u riječima u kojima je izvršeno jednačenje suglasnika po mjestu tvorbe izvršene su i druge glasovne promjene:

* Jednačenje suglasnika po zvučnosti vrši se prije jednačenja suglasnika po mjestu tvorbe:

obraščić

obraz + čić – obrazčić – obrasčić *(jednačenje suglasnika po zvučnosti)* – obraščić *(jednačenje po mjestu tvorbe)*

išćuškati

iz + ćuškati – izćuškati – isćuškati *(jednačenje suglasnika po zvučnosti)* – išćuškati *(jednačenje po mjestu tvorbe)*

* Do gubljenja suglasnika najčešće dolazi poslije jednačenja suglasnika po mjestu tvorbe.

bežični

bez + žični – bezžični – bežžični *(jednačenje suglasnika po mjestu tvorbe)* – bežični *(gubljenje suglasnika)*

išarati

iz + šarati – izšarati  – isšarati *(jednačenje suglasnika po zvučnosti)* – iššarati *(jednačenje suglasnika po mjestu tvorbe)* – išarati *(gubljenje suglasnika)*

* Jotovanje se vrši prije jednačenja suglasnika po mjestu tvorbe.

radošću

radost + ju –  radostju  –  radosću *(jotovanje)* – radošću *(jednačenje suglasnika po mjestu tvorbe)*

lišće

list + je – listje – lisće *(jotovanje)* – lišće *(jednačenje suglasnika po mjestu tvorbe)*